Das wunder wolt in freßen,
weil er das ander or nit fant.
er sprach: »wo ist das ander or, du dumer tor?«
und in gar ernstiklich anblickt.
der abenteurer sprach:
»Kremer du must mir meßen
gen Ertfurt in das Dürgner lant!
da findst am pranger genagelt das ander or,
alda mirs der henker abzwickt.
miß hin, ich wil hinach.«
Der kremer sprach: »das tu ich nicht.
gen Ertfurt ist wol dreißig meil;
mir kleckten nicht all borten,
die man ietz hat zu Frankfurt feil.
nem dein weißpfennig; der kauf sei dir abgesagt.«
diser mit wenig worten
loff und dem bürgermeister klagt,
der kremer wolt im nit halten bezalten kauf.
nach im der burgermeister schickt.
da war ein groß zulauf.